  Руслан Нуриахметов Анжелика Тихонова корреспондент 12+ 25-тӥ толшоре Студентлэсь нуналзэ Удмуртиын онлайн но офлайн амалэн пусъёзы. Валтӥсь ужрадъёс Ижкарысь Максим Горький нимо гужем садын ортчозы. Со сярысь элькунысь дышетонъя но тодосъя министерстволэн пресс-службаез ивортӥз. 16 часысен 19 часозь «Студенчество навсегда» ужрад ортчоз. Гужем садысь катокын егитъёс, студент билетсэс возьматыса, конькиен ӝыны дунын нискыланы быгатозы. 16 часын «С нами теплее» палатка усьтӥськоз. Отын мылкыд карисьёс психологлэсь визь-кенеш басьтыны быгатозы. Озьы ик, студентъёс понна конкурсъёс радъялозы. Одӥгез соос пӧлысь «Зачётный квест» шудон. Ужрадэз шулдыр эктон-позыръяськонэн но 19 часын салютэн йылпумъялозы. Праздник ужрадъёс элькунысь мукет интыосын но ортчозы. 25-тӥ толшоре Удмурт кун университетын «Торжественный приём ректора» луоз. Нош 26-тӥ толшоре студентъёс гурезь куасъёсын нискыланъя «Нечкино» курортэ мынозы. Ижкарысь М. Т. Калашников нимо техникая кун университет Студентлэн нуналаз бал радъялоз. Со йӧскалык библиотекалэн юртаз ортчоз. Ижкарысь гурт возёсъя кун академиын «Виват студентчество!» ужрад улсын тужгес усто дышетскисьёсты пусъёзы. Праздниксы 24-тӥ толшоре ортчоз. Озьы ик 24-тӥ толшоре праздникез Юстицияя огъяросси кун университетлэн Ижысь филиалаз но пусъёзы но устооссэ студентъёсты пусъёзы. Глазкарысь дышетӥсьёсты дасясь В. Г. Короленко нимо кун институтын Студентлэсь нуналзэ пусъён «Студенческая юность наша» адӟытонэн усьтӥськоз. 24-тӥ толшоре студентъёслэн тодосъя огинзы лекторийёс ортчытоз. 25-тӥ толшоре дышетскисьёслэн кенешсылэн паськытатэм пумиськонэз луоз. Собере праздниклы сӥзем «Студенческий БУМ!» концерт ортчоз. Ужрадъёс 30-тӥ толшоре стритболъя турнирен йылпумъяськозы. 25-тӥ толшоре Клубъёслэн «Синтез» центрзы Ижкарысь егитъёс понна бал ортчытоз, оо Калыкъёслэн эшъяськон юртазы луоз. Нош 27-тӥ толшоре «Ровесник» центр «Точка» центрын «Мозговой штурм» визьбур шудон радъялоз. Офлайн ужрадъёс Роспотребнадзорлэсь эпидеми куронъёссэ быдэсъяса ортчозы. Онлайн ужрадъёс улсын вань мылкыд карисьёс мерлыко вотэсъёс пыр асьсэ студент аръёссы сярысь вераны быгатозы. Со понна #студенчествонавсегда, #ястудент, #Татьяниндень хештегъёс пуктыса, мерлыко вотэсъёсы постъёс поттоно. Нош Тик-Ток вотэсын студент луонлы сӥзем челленӝ мынэ ини. Озьы ик егитъёс лымымунё лэсьтонъя элькун конкурсэ пыриськыны быгато. «Студенчество» темая ужъёслэсь туспуктэмъёссэс Удмуртиысь егитъёслэн центрзылэн «ВКонтакте» мерлыко вотэсысь бамазы ыстоно. Вормисьёсты калыкен куара сётонъя шараялозы. 25-тӥ толшоре Ижкарын дун-чылкыт Татианалы сӥзем черк усьтозы.  Тегъёс: студентъёс Удмуртия Ижкар Дышетон Мерлык  